b'\n_START_ARTICLE_\nKo\xc5\xa1er\n_START_SECTION_\nAineet\n_START_PARAGRAPH_\nRuoka-aineet jaetaan Tooran lakien mukaan kolmeen p\xc3\xa4\xc3\xa4ryhm\xc3\xa4\xc3\xa4n: basari eli lihatuotteet mukaan lukien lintujen liha, chalavi eli maitotuotteet sek\xc3\xa4 parve tai pareve eli neutraalit tuotteet: kasvikset, hedelm\xc3\xa4t, kala, munat ja hunaja._NEWLINE_Maael\xc3\xa4imi\xc3\xa4 koskeva t\xc3\xa4rkein s\xc3\xa4\xc3\xa4nt\xc3\xb6 sallii sy\xc3\xb6t\xc3\xa4v\xc3\xa4ksi vain m\xc3\xa4rehtiv\xc3\xa4t sorkkael\xc3\xa4imet. T\xc3\xa4m\xc3\xa4n s\xc3\xa4\xc3\xa4nn\xc3\xb6n mukaan kielletyist\xc3\xa4 el\xc3\xa4imist\xc3\xa4 mainitaan erikseen m\xc3\xa4rehtim\xc3\xa4tt\xc3\xb6m\xc3\xa4t sorkkael\xc3\xa4imet (kuten sika), ruokaansa "uudestaan pureksivat" (ei v\xc3\xa4ltt\xc3\xa4m\xc3\xa4tt\xc3\xa4 m\xc3\xa4rehtiv\xc3\xa4t) ei-sorkkael\xc3\xa4imet (kuten j\xc3\xa4nis) sek\xc3\xa4 m\xc3\xa4rehtim\xc3\xa4tt\xc3\xb6m\xc3\xa4t sorkattomat el\xc3\xa4imet. Viel\xc3\xa4 erikseen kiellet\xc3\xa4\xc3\xa4n kaikki tassulliset el\xc3\xa4imet (kuten karhu) ja maha l\xc3\xa4hell\xc3\xa4 maata liikkuvat el\xc3\xa4imet (kuten matelijat, sammakkoel\xc3\xa4imet, nilvi\xc3\xa4iset ja l\xc3\xa4hes kaikki hy\xc3\xb6nteiset). Hy\xc3\xb6nteisist\xc3\xa4 sallittuja ovat sellaiset lajit, joilla on hypp\xc3\xa4\xc3\xa4miseen erikoistuneet korkeat takajalat (kuten hein\xc3\xa4sirkat._NEWLINE_Vedess\xc3\xa4 ruokailevista ja lis\xc3\xa4\xc3\xa4ntyvist\xc3\xa4 el\xc3\xa4imist\xc3\xa4 sallittuja ovat vain ne, joilla on sek\xc3\xa4 ev\xc3\xa4t ett\xc3\xa4 suomut. Kiellettyj\xc3\xa4 ovat siis esimerkiksi rustokalat, vesinis\xc3\xa4kk\xc3\xa4\xc3\xa4t ja \xc3\xa4yri\xc3\xa4iset. Lent\xc3\xa4vist\xc3\xa4 el\xc3\xa4imist\xc3\xa4 kiellettyj\xc3\xa4 ovat selk\xc3\xa4rankaisia el\xc3\xa4imi\xc3\xa4 sy\xc3\xb6v\xc3\xa4t petolinnut, haaskansy\xc3\xb6j\xc3\xa4linnut sek\xc3\xa4 lepakot._NEWLINE_Sallittujenkin el\xc3\xa4inten k\xc3\xa4ytt\xc3\xa4mist\xc3\xa4 ruoaksi rajoittaa viel\xc3\xa4 vaatimus oikeasta teurastustavasta (paitsi kalojen kohdalla). Kuolleina l\xc3\xb6ytyneit\xc3\xa4 tai v\xc3\xa4\xc3\xa4rin teurastettuja el\xc3\xa4imi\xc3\xa4 ei saa sy\xc3\xb6d\xc3\xa4. My\xc3\xb6sk\xc3\xa4\xc3\xa4n kiellettyjen lintujen munia tai mink\xc3\xa4\xc3\xa4n el\xc3\xa4imen verta tai rasvaa ei saa sy\xc3\xb6d\xc3\xa4._NEWLINE_Kasveista kiellettyj\xc3\xa4 aineita ovat ainoastaan alle kolmivuotiaiden puiden hedelm\xc3\xa4t ja sekaviljeltyjen viljelyalojen tuotteet.\n_START_SECTION_\nTeurastus\n_START_PARAGRAPH_\nEl\xc3\xa4imen rituaalista teurastusta kutsutaan nimell\xc3\xa4 \xc5\xa1ehita. Karja ja siipikarja on teurastettava siten, ett\xc3\xa4 yhdell\xc3\xa4 pitk\xc3\xa4ll\xc3\xa4 ter\xc3\xa4v\xc3\xa4ll\xc3\xa4 veitsen vedolla avataan el\xc3\xa4imen kaulavaltimo. Tarkoituksena on ett\xc3\xa4 el\xc3\xa4in k\xc3\xa4rsii mahdollisimman v\xc3\xa4h\xc3\xa4n. Sen veri saadaan valutettua mahdollisimman tarkkaan pois. \xc5\xa0ehitaa ei voi suorittaa samoilla v\xc3\xa4lineill\xc3\xa4, joilla teurastetaan ei-ko\xc5\xa1ereita el\xc3\xa4imi\xc3\xa4._NEWLINE_Teurastetun el\xc3\xa4imen sis\xc3\xa4elimet tarkistetaan; on nimitt\xc3\xa4in oltava varmaa ett\xc3\xa4 se on ollut terve. Vasta t\xc3\xa4m\xc3\xa4n j\xc3\xa4lkeen el\xc3\xa4in voidaan todeta ko\xc5\xa1eriksi. Ennen ruoaksi valmistamista lihaa liotetaan vedess\xc3\xa4 ja se peitet\xc3\xa4\xc3\xa4n v\xc3\xa4h\xc3\xa4ksi aikaa suolaan, jotta veri l\xc3\xa4htisi siit\xc3\xa4 mahdollisimman tarkasti. El\xc3\xa4in my\xc3\xb6skin niin sanotusti suonitaan eli osa verisuonista joudutaan poistamaan. Vain nautojen ja lampaiden etup\xc3\xa4\xc3\xa4 on kosher (12. kylkiluuhun asti). _NEWLINE_Koska teurastus pit\xc3\xa4\xc3\xa4 suorittaa tiukasti m\xc3\xa4\xc3\xa4r\xc3\xa4tyll\xc3\xa4 tavalla rabbin valvonnassa, ei juutalaiseen ruokavalioon kuulu riista. Mets\xc3\xa4stetty\xc3\xa4 el\xc3\xa4int\xc3\xa4 ei voida teurastaa rabbin valvonnassa ja laskea siit\xc3\xa4 v\xc3\xa4litt\xc3\xb6m\xc3\xa4sti verta pois. Koska er\xc3\xa4s teurastuksen n\xc3\xa4k\xc3\xb6kannoista on my\xc3\xb6s el\xc3\xa4imen k\xc3\xa4rsimyksen minimoiminen, ei juutalaisen ideologian mukaan villiel\xc3\xa4int\xc3\xa4 voi vangita muulla tavoin ja suorittaa sen j\xc3\xa4lkeen teurastusta s\xc3\xa4\xc3\xa4detyll\xc3\xa4 tavalla.\n_START_SECTION_\nRuokailu\n_START_PARAGRAPH_\nTooran k\xc3\xa4skyn mukaan vasikkaa ei saa keitt\xc3\xa4\xc3\xa4 \xc3\xa4itins\xc3\xa4 maidossa, mink\xc3\xa4 vuoksi liha- ja maitotuotteita ei sekoiteta koskaan kesken\xc3\xa4\xc3\xa4n eik\xc3\xa4 niit\xc3\xa4 tarjoilla samalla aterialla._NEWLINE_Eri maiden juutalaisten perinteiden v\xc3\xa4lill\xc3\xa4 on eroja maito- ja liharuokien nauttimisen v\xc3\xa4lisen ajan suhteen. Maidon, voin ja kevyiden juustojen nauttimisen j\xc3\xa4lkeen riitt\xc3\xa4\xc3\xa4 useimpien perinteiden mukaan pelkk\xc3\xa4 suun huuhtelu, toiset pit\xc3\xa4v\xc3\xa4t tunnin aikav\xc3\xa4lin. Lihatuotteiden nauttimisen j\xc3\xa4lkeen pidet\xc3\xa4\xc3\xa4n yleisesti 4\xe2\x80\x936 tunnin tauko ennen maitoruokien nauttimista perinteest\xc3\xa4 riippuen. Syyn\xc3\xa4 on se, ett\xc3\xa4 liharuoat sulavat hitaasti. Samasta syyst\xc3\xa4 er\xc3\xa4iden n\xc3\xa4kemysten mukaan kypsien juustojenkin j\xc3\xa4lkeen tulisi odottaa useampia tunteja ennen liharuokien nauttimista. Perinteest\xc3\xa4 riippuen juutalaiskodissa voi olla erilliset astiat ja jopa ruoanvalmistusv\xc3\xa4lineet maito- ja liharuoille._NEWLINE_Neutraaleja parve-tuotteita saa sen sijaan yhdistell\xc3\xa4 vapaasti sek\xc3\xa4 liha- ett\xc3\xa4 maitoruokien kanssa. Kalaa ei useimpien traditioiden mukaan sekoiteta lihan kanssa samaan, vaikka niit\xc3\xa4 tarjoiltaisiinkin samalla aterialla. Lis\xc3\xa4ksi ko\xc5\xa1er-lakeja noudattava pid\xc3\xa4tt\xc3\xa4ytyy my\xc3\xb6s juustoista, joissa on el\xc3\xa4inper\xc3\xa4inen juoksete.\n_START_SECTION_\nKeitti\xc3\xb6 ja ruokailuv\xc3\xa4lineet\n_START_PARAGRAPH_\nKun keitti\xc3\xb6st\xc3\xa4 halutaan tehd\xc3\xa4 ko\xc5\xa1er-lakien mukainen, on se puhdistettava perusteellisesti. Ennest\xc3\xa4\xc3\xa4n k\xc3\xa4ytetyt ruokailu- ja keittov\xc3\xa4lineet t\xc3\xa4ytyy puhdistaa joko tulessa kuumentamalla tai upottamalla ne kiehuvaan veteen. Kuumuus pakottaa metalliastioiden huokosiin imeytyneet aineet ulos ja n\xc3\xa4in astiasta tulee ko\xc5\xa1er eli kelvollinen. Keramiikka-astioita ei voi puhdistaa materiaalin huokoisuuden vuoksi, joten ne on korvattava uusilla tai laitettava s\xc3\xa4il\xc3\xb6\xc3\xb6n k\xc3\xa4ytt\xc3\xa4m\xc3\xa4tt\xc3\xb6min\xc3\xa4 vuoden ajaksi. Lasiset astiat muodostavat kuitenkin poikkeuksen, koska ruoka-aineet eiv\xc3\xa4t imeydy lasiin. Samat menetelm\xc3\xa4t p\xc3\xa4tev\xc3\xa4t pesahia varten teht\xc3\xa4v\xc3\xa4ss\xc3\xa4 puhdistuksessa (ko\xc5\xa1er le\'pesah)._NEWLINE_Oikeaoppisessa ko\xc5\xa1er-keitti\xc3\xb6ss\xc3\xa4 on erilliset ruoan valmistusastiat ja -v\xc3\xa4lineet, astiastot ja aterimet liha- ja maitoruoille. Puhtaasta lasista tehtyj\xc3\xa4 astiastoja voi kuitenkin k\xc3\xa4ytt\xc3\xa4\xc3\xa4 sek\xc3\xa4 liha- ett\xc3\xa4 maitoruokiin. Varustetuimmissa ko\xc5\xa1er-kodeissa on jopa kaksi erillist\xc3\xa4 uunia sek\xc3\xa4 erilliset astianpesupisteet.'